b'\n_START_ARTICLE_\nSikelgajta\n_START_SECTION_\n\xc5\xbdivljenjepis\n_START_PARAGRAPH_\nLeta 1058 se je poro\xc4\x8dila z Robertom Guiscardom, ko se je zaradi krvnega sorodstva lo\xc4\x8dil od prve \xc5\xbeene Alberade Bounalber\xc5\xa1ke. Sigelgaitina sestra Gaitelgrima je bila \xc5\xbee pred tem poro\xc4\x8dena z Robertovim polbratom Drogom. Lo\xc4\x8ditev od Alberade in poroka s Sikelgajto je bila verjetno politi\xc4\x8dna trgovina zaradi zavezni\xc5\xa1tva s poslednjimi langobardskimi knezi, od katerih je bil najpomembnej\xc5\xa1i Guaimar. Alberada ni imela glede razveze zakona nobenih pomislekov._NEWLINE_Leta 1078 so se odnosi med Sigelgaitinim bratom Gisulfom II. Salernskim in mo\xc5\xbeem Robertom Guiscardom zaostrili. Sikelgaita je posku\xc5\xa1ala nasprotja zgladiti, vendar ji vojne ni uspelo prepre\xc4\x8diti._NEWLINE_Sikelgajta je pogosto spremljala svojega mo\xc5\xbea na vojnih pohodih. Na za\xc4\x8detku ga je prepri\xc4\x8devala, naj Bizantinskega cesarstva ne napade , potem pa ga je kljub temu spremljala na vojnem pohodu. V Bitki pri Dra\xc4\x8du se je tudi sama bojevala in celo sama zbrala Robertove vojake, ko so se na za\xc4\x8detku spopada razbe\xc5\xbeali pred napadom Bizantincev. Ana Komnena je v Aleksijadi zanjo uporabila citat iz Iliade in o njej napisala, da je bila\xc2\xa0\xc2\xbbkot drugi Pallas, \xc4\x8de ne druga Atena\xc2\xab._NEWLINE_Leta 1083 se je z Robertom vrnila v Italijo, da bi pomagala pape\xc5\xbeu Gregorju VII. v vojni s cesarjem Henrikom IV. Leta 1085 se je udele\xc5\xbeila tudi drugega vojnega pohoda proti Bizantincem, na katerem je Robert na Kefaloniji umrl. Na za\xc4\x8detku leta 1086 je bila spet v Salernu, kjer je mesto Centaro v svojo \xc4\x8dast podarila samostanu Montecassino. Do samostana je bila tudi sicer zelo radodarna in mu je ob neki drugi prilo\xc5\xbenosti, ko je bila bolna, poklonila veliko koli\xc4\x8dino srebra._NEWLINE_Domneva se, da je poskusila zastrupiti Robertovega sina iz prvega zakona Bohemonda, kasneje pa je z njim dogovorila, da bo Robertov naslednik njen sin Robert Borsa._NEWLINE_Umrla je leta 1090. Na njeno \xc5\xbeeljo so jo pokopali v samostanu Montecassino.'